

# **SALASPILS NOVADA PAŠVALDĪBA**

# Reģ.Nr.90000024008, Līvzemes iela 8, Salaspils, Salaspils novads, LV-2169, tālr. 67981010, e-pasts: dome@salaspils.lv, www.salaspils.lv

Apstiprināts

Salaspils novada domes sēdē

2024.gada 27.jūnijā

(prot.Nr.12, 4.§)

Stājas spēkā: 09.07.2024.

Publicēts: Latvijas Vēstnesis, 130, 08.07.2024.

OP numurs: 2024/130.25

**Saistošie noteikumi Nr. 16/2024**

**Pašvaldības sociālie pabalsti audžuģimenei**

|  |  |
| --- | --- |
|  | *Izdoti saskaņā ar* [*Pašvaldību likuma*](https://likumi.lv/ta/id/336956-pasvaldibu-likums)[*44.*](https://likumi.lv/ta/id/336956-pasvaldibu-likums#p44)*panta otro daļu, Ministru kabineta 2018. gada 26. jūnija noteikumu Nr. 354 “*[*Audžuģimenes noteikumi*](https://likumi.lv/ta/id/300005-audzugimenes-noteikumi)*”* [*78.*](https://likumi.lv/ta/id/300005-audzugimenes-noteikumi#p78)*punktu* |

**I. Vispārīgie jautājumi**

1. Noteikumi nosaka Salaspils novada pašvaldības (turpmāk – pašvaldība) pabalstu audžuģimenei vai specializētai audžuģimenei (turpmāk – audžuģimene) veidus, apmēru, piešķiršanas un izmaksas kārtību.
2. Pabalstu veidi:
	1. pabalsts bērna uzturam;
	2. pabalsts apģērba, apavu un mīkstā inventāra iegādei bērnam;
	3. pabalsts par audžuģimenes pienākumu pildīšanu.
3. Pabalstu apmērs:
	1. pabalsts bērna uzturam mēnesī;
		1. 525 *euro* apmērā;
		2. 875 *euro* apmērā, ja audžuģimenē ievieto bērnu ar invaliditāti vai bērnu līdz divu gadu vecumam.
	2. pabalsts apģērba, apavu un mīkstā inventāra iegādei bērnam vienu reizi gadā:
		1. 560 euro apmērā - līdz septiņu gadu vecumam;
		2. 700 euro apmērā – no septiņu gadu vecuma līdz 18 gadu vecuma sasniegšanai.
	3. pabalsts par audžuģimenes pienākumu pildīšanu neatkarīgi no audžuģimenē ievietoto bērnu skaita – 300 *euro* apmērā mēnesī.

**II. Pabalsta piešķiršanas un izmaksas kārtība**

1. Tiesības saņemt noteikumu 2.1. un 2.2. apakšpunktā minētos pabalstus ir audžuģimenei, kurā Salaspils novada bāriņtiesa (turpmāk – Bāriņtiesa) ievietojusi bērnu, un kura ar pašvaldību noslēgusi līgumu par bērna ievietošanu audžuģimenē.
2. Tiesības saņemt noteikumu 2.3. apakšpunktā minēto pabalstu ir audžuģimenei, kura deklarējusi dzīvesvietu un dzīvo pašvaldības administratīvajā teritorijā un kura ar pašvaldību ir noslēgusi līgumu par bērna ievietošanu audžuģimenē.
3. Lai saņemtu pabalstu, persona (viens no audžuģimenes vecākiem) pēc līguma noslēgšanas ar pašvaldību par bērna ievietošanu audžuģimenē iesniedz Sociālajam dienestam adresētu iesniegumu, kurā norāda vārdu, uzvārdu, personas kodu, deklarētās dzīvesvietas adresi, oficiālo elektronisko adresi vai elektroniskā pasta adresi, tālruņa numuru, kredītiestādes vai pasta norēķinu sistēmas konta numuru, audžuģimenē ievietotā bērna, par kuru tiek pieprasīts pabalsts, vārdu, uzvārdu, personas kodu un pabalsta veidu.
4. Iesniegums pabalsta piešķiršanai jāiesniedz pieprasot pabalstu pirmo reizi, kā arī tad, ja ir mainījušies apstākļi, kas bija par pamatu pabalsta piešķiršanai vai ir notikušas citas izmaiņas (piemēram, atvērts cits norēķinu konts).
5. Pabalsti tiek piešķirti, neizvērtējot bērna un audžuģimenes materiālo situāciju.
6. Pabalstus piešķir un to izmaksu organizē Salaspils novada pašvaldības iestāde “Salaspils novada Sociālais dienests” (turpmāk – Sociālais dienests).
7. Noteikumu 2.1. un 2.3. apakšpunktā minētos pabalstus izmaksā līdz katra mēneša 10. datumam par iepriekšējo mēnesi, proporcionāli bērna pavadīto dienu skaitam audžuģimenē.
8. Noteikumu 2.2. apakšpunktā minēto pabalstu izmaksā vienu reizi gadā:
	1. pirmo reizi pabalsta apmēru aprēķina proporcionāli no dienas, kad bērns ievietots audžuģimenē līdz kārtējā gada beigām un izmaksas summu noapaļo līdz veseliem *euro*;
	2. par katru nākamo kalendāro gadu pabalstu izmaksā pilnā apmērā līdz 1. februārim, ja audžuģimene Sociālajā dienestā iesniegusi pārskatu par iepriekšējā kalendārajā gadā izmaksātā pabalsta izlietojumu.
9. Audžuģimene, kurai piešķirti pabalsti, informē Sociālo dienestu par apstākļiem, kas varētu būt par iemeslu pabalstu izmaksas pārtraukšanai. Informācija sniedzama ne vēlāk kā piecu darba dienu laikā pēc minēto apstākļu rašanās.
10. Noteikumu 2. punktā minēto pabalstu izmaksu pārtrauc, ja:
	1. bērns sasniedzis pilngadību;
	2. bērna uzturēšanās audžuģimenē tiek izbeigta, pamatojoties uz Bāriņtiesas lēmumu.
11. Noteikumu 2.3. apakšpunktā minētā pabalsta izmaksu pārtrauc arī gadījumā, ja audžuģimene deklarē savu dzīvesvietu ārpus Salaspils novada pašvaldības administratīvās teritorijas.
12. Ja bērns pārtrauc uzturēties audžuģimenē, par pašvaldības līdzekļiem iegādātais apģērbs, apavi un mīkstais inventārs paliek viņa lietošanā.

**III. Lēmumu apstrīdēšanas un pārsūdzēšanas kārtība**

1. Sociālā dienesta lēmumu par pašvaldības pabalsta piešķiršanu audžuģimenei, atteikumu to piešķirt vai pabalsta izmaksas pārtraukšanu var apstrīdēt Salaspils novada domē lēmumā noteiktajā termiņā.
2. Salaspils novada domes pieņemto lēmumu persona var pārsūdzēt Administratīvajā rajona tiesā tiesību aktos noteiktajā kārtībā.

**IV. Noslēguma jautājums**

1. Atzīt par spēku zaudējušiem Salaspils novada domes 2006. gada 16. augusta saistošos noteikumus Nr. 30/2006 “Pašvaldības sociālie pabalsti audžuģimenei”.

Domes priekšsēdētājs Raivis Anspaks